Hjaltadalsá
Hjaltadalsá er í Hjaltadal í Skagafirði. Hún á upptök í Hjaltadalsjökli og rennur eftir endilöngum dalnum og falla þar til hennar margar þverár og lækir. Neðan til er mikið um flúðir og smáfossa í ánni og hún er víða straumhörð og ströng. Spölkorn neðan við bæinn Sleitustaði renna Hjaltadalsá og Kolka saman og heitir áin eftir það Kolka til sjávar. Hjaltadalsá er oft jökulskotin en Kolka þó mun oftar og meira og er oft mikill litarmunur á ánum þar sem þær renna saman.

Hjaltadalsá er veiðiá (eins og Kolka). Þar veiðist einkum sjóbleikja og stöku sinnum lax. Stangaveiðifélag Reykjavíkur er með árnar og er hægt að kaupa veiðileyfi.

Einkennistölur 
 Dragá með jökulþætti (einkum úr Héðinsá)
 Lengd: 33 km
 Rennslismælir: Nr. 51, við gömlu brúna hjá Gálga, utan við Neðra-Ás
 Mælitímabil: 1956–2004
 Vatnasvið ofan mælis: 303 km², vatnasvið alls: 306 km²
 Meðalrennsli: 9,87 m³/s
 Hámarksrennsli: 124 m³/s, (12. júní 1999, augnabliksrennsli)
 Helstu þverár: Að austan: Víðinesá, Hofsá, Héðinsá og Heiðará. Að vestan: Suðurá, Grjótá, Hvammsá, Nautabúsá og Skúfsstaðaá.

Tenglar 
 Vefsíða SVFR 
 Openstreetmap Hjaltadalsá

Skagafjörður
Ár á Íslandi